title: KOMISIJAS ĪSTENOŠANAS REGULA (ES) …/.. par sīki izstrādātiem noteikumiem par maksimāli pieļaujamo atlieku daudzumu, kuru ņem vērā, lai pārbaudītu pārtikas produktus, kas iegūti no dzīvniekiem, kuri Eiropas Savienībā apstrādāti saskaņā ar Direktīvas 2001/82/EK 11. pantu

text:
               KOMISIJAS ĪSTENOŠANAS REGULA (ES) …/..

               (21.3.2018)

               par sīki izstrādātiem noteikumiem par maksimāli pieļaujamo atlieku daudzumu, kuru ņem vērā, lai pārbaudītu pārtikas produktus, kas iegūti no dzīvniekiem, kuri Eiropas Savienībā apstrādāti saskaņā ar Direktīvas 2001/82/EK 11. pantu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos un atceļ Padomes Regulu (EEK) Nr. 2377/90, un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004
                  1
               , un jo īpaši tās 23. pantu,

               tā kā:

               (1)Regulā (EK) Nr. 470/2009 ir paredzēts noteikt tādu farmakoloģiski aktīvo vielu maksimāli pieļaujamo atlieku daudzumu (MRL), kas Savienībā paredzētas lietošanai veterinārajās zālēs produktīvajiem dzīvniekiem vai lopkopībā lietotos biocīdos.

               (2)Komisijas Regulas (ES) Nr. 37/2010
                  2
                pielikuma 1. tabulā (“1. tabula”) ir noteiktas farmakoloģiski aktīvās vielas un to klasifikācija pēc to MRL dzīvnieku izcelsmes pārtikas produktos. Dažām vielām ir noteikti atšķirīgi MRL attiecībā uz dažādām sugām vai sugu grupām un dažādiem šo sugu vai sugu grupu izmeklējamiem audiem.

               (3)Direktīvas 2001/82/EK
                  3
                11. pantā ir paredzēti noteikumi par tādu produktīvo dzīvnieku apstrādi, kurus skārusi slimība, pret kuru dalībvalstī nav apstiprinātu veterināro zāļu. Jo īpaši minētā panta 2. punktā, kas lasāms kopā ar Regulas (EK) Nr. 470/2009 29. pantu, ir paredzēts, ka šādus dzīvniekus var apstrādāt ar farmakoloģiski aktīvā vielas saturošām zālēm tikai tad, ja šīs vielas ir iekļautas Regulas (ES) Nr. 37/2010 pielikuma 1. tabulā.

               (4)Komisijai ir jāpieņem sīki izstrādāti noteikumi par MRL, ko ņem vērā, lai pārbaudītu pārtikas produktus, kas iegūti no dzīvniekiem, kurus apstrādā saskaņā ar Direktīvas 2001/82/EK 11. pantu. Komisijas Regulas (ES) Nr. 37/2010 pielikuma 1. tabulā nevar iekļaut MRL attiecībā uz tādu dzīvnieku sugu konkrētiem izmeklējamiem audiem, kuras Eiropas Savienībā apstrādā saskaņā ar Direktīvas 2001/82/EK 11. pantu. Lai nodrošinātu patērētāju augsta līmeņa aizsardzību, ir vajadzīgi konkrēti noteikumi, kas precizē, kādi MRL piemērojumi šādos gadījumos. Noteikumos būtu jāņem vērā MRL, kas saskaņā ar Regulu (EK) Nr. 470/2009 noteikti dažādām dzīvnieku sugām un dažādiem izmeklējamiem audiem un kuru riska novērtējums ir apliecinājis to nekaitīgumu patērētājiem. Spēkā esošo MRL piemērošana audu un sugu kombinācijām, kurām MRL nav noteikti, apvienojumā ar atbilstīgu zāļu izdalīšanās periodu vai standarta minimālo zāļu izdalīšanās periodu piemērošanu saskaņā ar 11. pantu, sniedz pietiekamas garantijas patērētāju drošībai.

               (5)Lai noteiktu veterināro zāļu atlieku MRL dzīvnieku sugām, kas nav iekļautas 1. tabulā, veicot apstrādi saskaņā ar Direktīvas 2001/82/EK 11. pantu, vispiemērotāk būtu atsaukties uz MRL, kas noteikti 1. tabulā attiecībā uz sugām ar līdzīgu anatomiju un metabolismu. Tādēļ produktīvo dzīvnieku sugas būtu jāgrupē un jānosaka to savstarpējās attiecības, ņemot vērā to dažādo anatomisko un metabolisko radniecību.

               (6)Pirmām kārtām ņem vērā MRL, kas 1. tabulā noteikti tiem pašiem radniecīgu sugu vai tuvāk radniecīgu sugu dzīvnieku izmeklējamiem audiem, un visbeidzot, kā pēdējo iespēju, ņem vērā zemāko MRL, kas noteikts jebkuras sugas jebkuriem izmeklējamiem audiem.

               (7)Ja 1. tabulā attiecībā uz dažiem lietojumiem ir noteikti MRL piemērošanas ierobežojumi, šos ierobežojumus piemēro arī attiecībā uz iespējamiem lietojumiem citām dzīvnieku sugām un/vai izmeklējamiem audiem.

               (8)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants

               Šajā regulā ir paredzēts maksimāli pieļaujamais atlieku daudzums, kuru ņem vērā, lai pārbaudītu pārtikas produktus, kas iegūti no dzīvniekiem, kuri Eiropas Savienībā apstrādāti saskaņā ar Direktīvas 2001/82/EK 11. pantu.

               2. pants

               1.Šajā regulā produktīvos dzīvniekus grupē šādi:

               (a)atgremotāji;

               (b)zīdītāji, kas nav atgremotāji;

               (c)mājputni un skrējējputni;

               (d)zivis;

               (e)bites;

               (f)vēžveidīgie;

               (g)mīkstmieši.

               2.Šajā regulā dzīvnieku sugas uzskata par savstarpēji “radniecīgām” vai “tuvāk radniecīgām” šādi:

               (a)dzīvnieku sugas, kas atbilstoši 1. punktam pieder pie tās pašas grupas, uzskata par “radniecīgām” sugām;

               (b)atgremotāju grupā aitu un kazu sugas uzskata par savstarpēji “tuvāk radniecīgām” salīdzinājumā ar liellopu sugām, un liellopu sugas uzskata par savstarpēji “tuvāk radniecīgām” salīdzinājumā ar aitu sugu vai kazu sugu;

               (c)zirgu dzimtas dzīvniekus un trušus uzskata par vienlīdz radniecīgiem ar zīdītājiem, kas nav atgremotāji, un atgremotājiem. Tomēr atgremotājus neuzskata par radniecīgiem ne zirgu dzimtas dzīvniekiem, ne trušiem.

               3.Šajā regulā dažādus izmeklējamos audus pielīdzina šādi:

               (a)cūku un mājputnu sugu izmeklējamos audus “āda un tauki” pielīdzina citu dzīvnieku sugu izmeklējamiem audiem “tauki” un otrādi;

               (b)zivju izmeklējamos audus “āda un muskuļi” pielīdzina citu dzīvnieku sugu izmeklējamiem audiem “muskuļi” un otrādi;

               (c)vēžveidīgo un mīkstmiešu ēdamās daļas pielīdzina citu dzīvnieku sugu izmeklējamiem audiem “muskuļi”.

               3. pants

               Regulas (ES) Nr. 37/2010 pielikuma 1. tabulā (“1. tabula”) iekļautajām farmakoloģiski aktīvajām vielām, kurām ir noteikts vismaz viens MRL vai pagaidu MRL, ir šāds MRL, kuru izskata, lai pārbaudītu izmeklējamos audus, kas iegūti no dzīvnieku sugas, ko Eiropas Savienībā apstrādā saskaņā ar Direktīvas 2001/82/EK 11. pantu (“apstrādātā suga”):

               (a)ja 1. tabulā ir noteikts vismaz viens MRL attiecībā uz izmeklējamiem audiem jebkurai sugai, kas radniecīga apstrādātajai sugai:

               (1)MRL, kuru ņem vērā pārbaudes nolūkos, ir zemākais no visiem MRL, kas 1. tabulā noteikti attiecībā uz minētajiem izmeklējamiem audiem dzīvnieku sugām, kas ir radniecīgas apstrādātajai sugai;

               (2)tomēr, ja apstrādātā suga ir šīs regulas 2. panta 2. punkta b) apakšpunktā minētā suga un 1. tabulā ir noteikti MRL šiem izmeklējamiem audiem sugām, kas ir tuvāk radniecīgas apstrādātajai sugai, MRL, kuru ņem vērā pārbaudes nolūkos, ir zemākais no MRL, kas noteikti attiecībā uz minētajiem izmeklējamiem audiem šīm tuvāk radniecīgām sugām;

               (b)ja a) apakšpunktu nepiemēro, MRL, kuru ņem vērā pārbaudes nolūkos, ir zemākais no visiem MRL, kas 1. tabulā noteikti attiecībā uz minētajiem izmeklējamiem audiem dzīvnieku sugām, kas nav radniecīgas apstrādātajai sugai;

               (c)ja MRL pārbaudes nolūkiem nevar noteikt ne saskaņā ar a) apakšpunktu, ne saskaņā ar b) apakšpunktu, MRL, kuru ņem vērā pārbaudes nolūkos, ir zemākais no visiem MRL, kas 1. tabulā noteikti attiecībā uz citiem izmeklējamiem audiem jebkurai dzīvnieku sugai;

               (d)ja 1. tabulā attiecībā uz dažiem lietojumiem ir noteikti MRL piemērošanas ierobežojumi, šos ierobežojumus vienlīdz piemēro, saskaņā ar 3. panta a), b) un c) apakšpunktu ņemot vērā MRL attiecībā uz iespējamiem lietojumiem citām dzīvnieku sugām un/vai izmeklējamiem audiem.

               4. pants

               Regulas (ES) Nr. 37/2010 pielikuma 1. tabulā iekļautajām farmakoloģiski aktīvajām vielām, kurām MRL nav jānosaka saskaņā ar Regulas (EK) Nr. 470/2009 14. panta 5. punktu, nav vajadzīgs MRL, ko ņem vērā, lai pārbaudītu izmeklējamos audus, kas iegūti no dzīvnieku sugām, ko Eiropas Savienībā apstrādā saskaņā ar Direktīvas 2001/82/EK 11. pantu, ja vien tiek ievēroti 1. tabulā noteiktie ierobežojumi.

               5. pants

               Regulas (ES) Nr. 37/2010 pielikuma 1. tabulā iekļautie MRL, kas ir piemērojami laikā, kad dzīvnieku izcelsmes pārtikas produktus laiž tirgū, ir piemērojami pārbaudāmajiem produktiem.

               6. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 21.3.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 152, 16.6.2009., 11. lpp.

                     (2)

                        Komisijas 2009. gada 22. decembra Regula (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura dzīvnieku izcelsmes pārtikas produktos (OV L 15, 20.1.2010., 1. lpp.).

                     (3)

                        Eiropas Parlamenta un Padomes 2001. gada 6. novembra Direktīva 2001/82/EK par Kopienas kodeksu, kas attiecas uz veterinārajām zālēm (OV L 311, 28.11.2001., 1. lpp.).


title: KOMISIJAS ĪSTENOŠANAS REGULA (ES) …/.. par procedurālajiem soļiem apspriešanās procesā par tiesībām uz jauna pārtikas produkta statusu saskaņā ar Eiropas Parlamenta un Padomes Regulu (ES) 2015/2283 par jauniem pārtikas produktiem

text:
               KOMISIJAS ĪSTENOŠANAS REGULA (ES) …/..

               (19.3.2018)

               par procedurālajiem soļiem apspriešanās procesā par tiesībām uz jauna pārtikas produkta statusu saskaņā ar Eiropas Parlamenta un Padomes Regulu (ES) 2015/2283 par jauniem pārtikas produktiem

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001
                  1
               , un jo īpaši tās 4. pantu,

               tā kā:

               (1)Regulā (ES) 2015/2283 izklāstīti noteikumi par jaunu pārtikas produktu laišanu tirgū un lietošanu Savienībā.

               (2)Regulas (ES) 2015/2283 4. pants nosaka pamatprincipus procedūrai, kurā izvērtē tiesības uz jauna pārtikas produkta statusu. Minētā panta 1. punkts paredz, ka pārtikas apritē iesaistīti uzņēmēji pārbauda, vai pārtikas produkts, kuru tie gatavojas laist tirgū Savienībā, ietilpst minētās regulas darbības jomā.

               (3)Lai konstatētu, vai atsevišķs pārtikas produkts ir jauns pārtikas produkts, būtu jāiesniedz konsultatīvs pieprasījums. Dalībvalstīm būtu jāpārbauda šādu pieprasījumu derīgums. Tāpēc ir jāizveido pārbaudes procesa noteikumi.

               (4)Noteikumi būtu jāizveido, lai nodrošinātu, ka konsultatīvajā pieprasījumā par tiesībām uz jauna pārtikas produkta statusu sniegta visa informācija, kas dalībvalstīm vajadzīga novērtējuma sagatavošanai.

               (5)Lai nodrošinātu, ka pārtikas apritē iesaistīti uzņēmēji un sabiedrība ir informēti par jauna pārtikas produkta statusu, informācija par jauna pārtikas produkta statusu būtu jādara zināma atklātībai.

               (6)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Darbības joma un priekšmets

               Šī regula nosaka noteikumus par Regulas (ES) 2015/2283 4. panta īstenošanu attiecībā uz procedurālajiem soļiem apspriešanās procesā par to, vai uz pārtikas produktu attiecas vai neattiecas minētās regulas darbības joma.

               2. pants
               Definīcijas

               Papildus Eiropas Parlamenta un Padomes Regulā (EK) Nr. 178/2002
                  2
                un Regulā (ES) 2015/2283 noteiktajām definīcijām piemēro šādas definīcijas:

               a)“konsultatīvs pieprasījums” ir pieprasījums, ar ko pārtikas apritē iesaistīts uzņēmējs saņēmēja dalībvalstij iesniedz pieprasījumu noteikt, vai atsevišķs pārtikas produkts ir tiesīgs uz jauna pārtikas produkta statusu;

               b)“saņēmēja dalībvalsts” ir dalībvalsts, kurā pārtikas apritē iesaistītais uzņēmējs gatavojas pirmo reizi laist tirgū atsevišķu pārtikas produktu.

               3. pants
               Konsultatīva pieprasījuma iesniegšana

               1.Pārtikas apritē iesaistītais uzņēmējs, kā paredzēts Regulas (ES) 2015/2283 4. panta 2. punktā, apspriežas ar saņēmēja dalībvalsti, iesniedzot konsultatīvu pieprasījumu minētajai dalībvalstij.

               2.Ja pārtikas apritē iesaistītais uzņēmējs gatavojas pārtikas produktu laist tirgū vienlaicīgi vairākās dalībvalstīs, tad pārtikas apritē iesaistītais uzņēmējs konsultatīvo pieprasījumu iesniedz tikai vienai no šīm dalībvalstīm.

               4. pants
               Konsultatīva pieprasījuma saturs un informācijas izklāsts

               1.Konsultatīvo pieprasījumu saņēmēja dalībvalstij iesniedz elektroniski, un tajā ir šādas ziņas:

               a)pavadvēstule;

               b)tehniskā dokumentācija;

               c)pamatojošie dokumenti;

               d)paskaidrojuma piezīme, kas precizē iesniegto dokumentu mērķi un būtiskumu.

               2.Šā panta 1. punkta a) apakšpunktā minēto pavadvēstuli sagatavo pēc I pielikumā pievienotās veidnes.

               3.Šā panta 1. punkta b) apakšpunktā minētajā tehniskajā dokumentācijā sniedz informāciju, kas vajadzīga, lai saņēmēja dalībvalsts varētu izdarītu secinājumus par tiesībām uz jauna pārtikas produkta statusu, un sagatavo pēc II pielikumā dotās veidnes.

               4.Atkāpjoties no 3. punkta, pieteikuma iesniedzējam nav jānorāda visi II pielikumā minētie elementi, ja pieteikuma iesniedzējs par katru trūkstošo elementu iesniedzis pārbaudāmu pamatojumu.

               5. pants
               Konsultatīva pieprasījuma derīguma pārbaudes procedūras

               1.Saņēmēja dalībvalsts nekavējoties pārbauda, vai konsultatīvais pieprasījums atbilst visām 4. panta prasībām.

               2.Ja pārtikas apritē iesaistītais uzņēmējs konsultatīvajā pieprasījumā sniedz nepietiekamu informāciju, saņēmēja dalībvalsts lūdz pārtikas apritē iesaistīto uzņēmēju sniegt papildu informāciju vai konsultatīvo pieprasījumu attiecīgi aktualizēt saņēmējas dalībvalsts noteiktajā termiņā.

               3.Konsultatīvo pieprasījumu uzskata par nederīgu, ja:

               a)pārtikas apritē iesaistītais uzņēmējs pieprasīto papildu informāciju vai aktualizētu konsultatīvo pieprasījumu neiesniedz saņēmējas dalībvalsts norādītajā termiņā;

               b)ar iesniegto papildu informāciju nepietiek, lai secinātu, vai konsultatīvais pieprasījums ir derīgs.

               4.Saņēmēja dalībvalsts pieņem lēmumu par konsultatīvā pieprasījuma derīgumu un nekavējoties informē pārtikas apritē iesaistīto uzņēmēju, pārējās dalībvalstis un Komisiju par lēmumu. Ja konsultatīvo pieprasījumu uzskata par nederīgu, saņēmēja dalībvalsts šādu secinājumu pamato.

               6. pants
               Derīga konsultatīva pieprasījuma novērtēšanas procedūras

               1.Secinājumus par jauna pārtikas produkta statusu saņēmēja dalībvalsts izdara četru mēnešu laikā no dienas, kurā tā pieņēmusi lēmumu par konsultatīvā pieprasījuma derīgumu.

               2.Ja saņēmēja dalībvalsts konstatē, ka tās rīcībā nav pietiekamu pierādījumu, lai lemtu par to, vai pārtikas produkts ir jauns pārtikas produkts, tā no pārtikas apritē iesaistītā uzņēmēja var pieprasīt papildu informāciju. Šāda pieprasījuma izpildes termiņu nosaka kopā ar pārtikas apritē iesaistīto uzņēmēju.

               Saņēmēja dalībvalsts var apspriesties ar citām dalībvalstīm un Komisiju.

               3.Neskarot 4. punktu, 2. punktā minētās pieprasītās papildu informācijas iesniegšanas termiņš nepārsniedz 1. punktā minēto termiņu.

               4.Pietiekami pamatotos gadījumos saņēmēja dalībvalsts 1. punktā minēto termiņu var pagarināt ne vairāk kā par četriem mēnešiem. Saņēmēja dalībvalsts informē pārtikas apritē iesaistīto uzņēmēju, pārējās dalībvalstis un Komisiju par tās lēmumu un sniedz pamatojumu.

               5.Kad ir secināts, vai pārtikas produkts ir jauns pārtikas produkts, saņēmēja dalībvalsts nekavējoties informē pārtikas apritē iesaistīto uzņēmēju, pārējās dalībvalstis un Komisiju par lēmumu un sniedz pamatojumu saskaņā ar šīs regulas 7. pantu.

               7. pants
               Informācija par jauna pārtikas produkta statusu un tās publicēšana

               1.Šīs regulas 6. panta 5. punktā minētajā paziņojumā norāda:

               a)attiecīgā pārtikas produkta nosaukumu un aprakstu;

               b)paziņojumu par to, vai attiecīgais pārtikas produkts ir vai nav jauns, vai arī nav jauns tikai uztura bagātinātājos;

               c)b) apakšpunktā minēto paziņojumu pamatojošus iemeslus;

               d)ja pārtikas produkts ir jauns pārtikas produkts, vispiemērotāko pārtikas produktu kategoriju, kurā tas ietilpst saskaņā ar Regulas (ES) 2015/2283 3. panta 2. punktu.

               2.Komisija informāciju par jauna pārtikas produktu statusu nekavējoties publicē Komisijas tīmekļa vietnē.

               8. pants
               Dalībvalstu kompetentās iestādes

               Dalībvalstis līdz 2018. gada 1. martam Komisijai iesniedz valstu kompetento iestāžu kontaktinformāciju un to attiecīgo kontaktpunktu kontaktinformāciju, kuri izveidoti šīs regulas vajadzībām.

               Komisija līdz 2018. gada 1. maijam kontaktinformāciju publicē Komisijas tīmekļa vietnē.

               9. pants
               Konfidencialitāte

               1.Pārtikas apritē iesaistītie uzņēmēji var lūgt saņēmēju dalībvalsti piekrist atsevišķas konsultatīvajā pieprasījumā sniegtās ziņas uzskatīt par konfidenciālām, ja šādas informācijas atklāšana var kaitēt to konkurētspējai.

               2.Pārtikas apritē iesaistītie uzņēmēji šā panta 1. punkta īstenošanas nolūkā saņēmējai dalībvalstij norāda, kuras daļas no paziņotās informācijas, viņuprāt, būtu jāuzskata par konfidenciālām, un sniedz visus vajadzīgos datus, lai pamatotu savu lūgumu ievērot konfidencialitāti.

               3.Saņēmēja dalībvalsts pārtikas apritē iesaistītajam uzņēmējam dara zināmu tās viedokli par to, kurām informācijas daļām jāpaliek konfidenciālām.

               Tomēr konfidencialitātes prasība neattiecas uz šādu informāciju:

               a)pieteikuma iesniedzēja vārds, uzvārds vai nosaukums un adrese;

               b)pārtikas produkta nosaukums un apraksts;

               c)pieteikuma iesniedzēja iesniegto pētījumu kopsavilkums;

               d)attiecīgā gadījumā — analīzes metode(-es).

               4.Ja notiek apspriešanās ar citām dalībvalstīm saskaņā ar 6. panta 2. punkta otro daļu, saņēmēja dalībvalsts dara zināmu Komisijai un dalībvalstīm tās viedokli par konsultatīvā pieprasījuma konfidencialitāti.

               5.Pēc tam, kad pārtikas apritē iesaistītais uzņēmējs informēts saskaņā ar 3. punktu, viņš konsultatīvu pieprasījumu var atsaukt trīs nedēļu laikā; to laikā tiek saglabāta sniegtās informācijas konfidencialitāte.

               6.Komisija un dalībvalstis veic nepieciešamos pasākumus, lai nodrošinātu tādas 3. punktā minētās informācijas pienācīgu konfidencialitāti, ko tās saņēmušas saistībā ar šo regulas īstenošanu, izņemot informāciju, kas jādara zināma atklātībai, lai aizsargātu cilvēku veselību.

               7.Ja pārtikas apritē iesaistītais uzņēmējs konsultatīvu pieprasījumu atsauc vai ir atsaucis saskaņā ar 5. punktu, nedz Komisija, nedz dalībvalstis neizpauž informāciju, par kuru pārtikas apritē iesaistītais uzņēmējs bija iesniedzis konfidencialitātes pieprasījumu saskaņā ar 1. punktu.

               8.Šā panta 1. līdz 7. punkta piemērošana neskar to informācijas apmaiņu starp Komisiju un dalībvalstīm, kas vajadzīga, lai uzskatītu, ka konsultatīvais pieprasījums iesniegts saskaņā ar šo regulu.

               10. pants
               Stāšanās spēkā un piemērošana

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 19.3.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 327, 11.12.2015., 1. lpp.

                     (2)

                        Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

    ---documentbreak---

               LV

               PIELIKUMS

               I PIELIKUMS

               PAVADVĒSTULES VEIDNE KONSULTATĪVAM PIEPRASĪJUMAM PAR TIESĪBĀM UZ JAUNA PĀRTIKAS PRODUKTA STATUSU

               Dalībvalsts kompetentā iestāde

               Datums: ________

               Tēma: konsultatīvs pieprasījums par ___________________________________________________________________________
                  tiesībām uz jauna pārtikas produkta statusu:

               Pārtikas apritē iesaistītais(-ie) uzņēmējs(-i)/konsultējošā puse

               Uzņēmums: __________________________________________________________________

               Adrese: ____________________________________________________________________

               Tālrunis:__________________________________________________________________

               E-pasts: _____________________________________________________________________

               Kontaktpersona: ______________________________________________________________

               iesniedz konsultatīvu pieprasījumu, lai noteiktu, vai ___________________________________________________________________________ ir piešķirams jauna pārtikas produkta statuss

               Ar cieņu

               Paraksts ____________________________________

               Pielikumi

               Tehniskā dokumentācija

               Šo konsultatīvo pieprasījumu pamatojoši dokumenti

               Paskaidrojoša piezīme

               II PIELIKUMS

               TEHNISKĀS DOKUMENTĀCIJAS VEIDNE

               Saikni starp dažādajiem informācijas elementiem apraksta paskaidrojošā piezīmē. Īpaši attiecībā uz pierādījumiem, kas iesniegti, lai pierādītu, ka Savienībā pārtikas produkts nozīmīgā apjomā cilvēka uzturā lietots pirms 1997. gada 15. maija, ja – lai spētu izdarīt secinājumu – jāizskata dokumenti no vairākiem avotiem.

               Ja jauna pārtikas produkta statusa noteikšanai būtiskas ir tikai dokumentu daļas, tās ir jāizceļ.

               1. iedaļa jāaizpilda par visiem pārtikas produktiem.

               Par ekstraktiem papildus 1. iedaļai jāaizpilda 2. iedaļa.

               Par pārtikas produktiem, kuri iegūti ražošanas procesā, kas Savienībā pārtikas ražošanai netika izmantots pirms 1997. gada 15. maija, jāaizpilda 1. iedaļa (1. līdz 3. punkts un 7. punkts) un 3. iedaļa.

               1. iedaļa. Visi pārtikas produkti (par pārtikas produktiem, kuri iegūti ražošanas procesā, kas Savienībā pārtikas ražošanai netika izmantots pirms 1997. gada 15. maija, tikai 1. līdz 3. punkts un 7. punkts)

                        1.
                              Pārtikas produkta apraksts

                        1.1.
                              Pārtikas produkta nosaukums

                        1.2.
                              Detalizēts pārtikas produkta apraksts, tostarp informācija par to, vai pārtikas produkts sastāv no ar inženierijas paņēmieniem iegūta nanomateriāla, kā minēts Regulas (ES) 2015/2283 3. panta 2. punkta a) apakšpunkta viii) līdz ix) punktā

                        1.3.
                              Jaunajam pārtikas produktam ierosinātā kategorija saskaņā ar Regulas (ES) 2015/2283 3. panta 2. punkta a) apakšpunktu (attiecīgā gadījumā)

                        2.
                              Papildu ziņas par pārtikas produktu un/vai pārtikas produkta avotu (attiecīgā gadījumā)

                        A.
                              Organismi (mikroorganismi, sēnes, aļģes, augi, dzīvnieki)

                        2.1.
                              Taksonomiskā identitāte (pilns nosaukums latīņu valodā, arī autora vārds)

                        2.2.
                              Sinonīmi, citi nosaukumi (attiecīgā gadījumā)

                        2.3.
                              Specifikācijas, kurās norādīts, kura daļa no organisma Savienībā cilvēku uzturā lietota pirms 1997. gada 15. maija (attiecīgā gadījumā)

                        2.4    Tīrības/koncentrācijas specifikācijas

                        B.
                              Ķīmiskās vielas

                        2.5.
                              CAS numurs(-i) (ja tas piešķirts)

                        2.6.
                              Ķīmiskais(-ie) nosaukums(-i) pēc IUPAC nomenklatūras noteikumiem

                        2.7.
                              Sinonīmi, tirdzniecības nosaukums, vispārpieņemtais nosaukums (attiecīgā gadījumā)

                        2.8.
                              Molekulformulas un struktūrformulas

                        2.9.
                              Tīrības/koncentrācijas specifikācijas

                        3.
                              Izmantošana

                        3.1.
                              Kā pārtikas produktu paredzēts izmantot?

                        3.2.
                              Produkta(-u) veids, kurā pārtikas produktu paredzēts izmantot

                        3.3.
                              Daudzums/koncentrācija (vai diapazons) produktā(-os), kurā(-os) pārtikas produktu paredzēts izmantot

                        4.
                              Ražošanas process

                        4.1.
                              Detalizēts ražošanas procesa apraksts. Pievieno ražošanas procesu aprakstošu plūsmkarti.

                        5.
                              Kādā apmērā Savienībā pārtikas produkts cilvēku uzturā lietots pirms 1997. gada 15. maija

                        5.1.
                              Kādā apmērā Savienībā pārtikas produkts nozīmīgā apjomā cilvēku uzturā lietots pirms 1997. gada 15. maija? Sniedz detalizētu informāciju.

                        5.2.
                              Kādā apmērā vienā dalībvalstī pārtikas produkts nozīmīgā apjomā cilvēku uzturā lietots pirms 1997. gada 15. maija? Sniedz detalizētu informāciju.

                        5.3.
                              Vai Savienībā pārtikas produkts tikai reģionāli/vietējā mērogā tika lietots pirms 1997. gada 15. maija? Sniedz detalizētu informāciju.

                        5.4.
                              Vai pirms 1997. gada 15. maija Savienībā pārtikas produkts bija pieejams kā sastāvdaļa, kas paredzēta specifiskai mērķpopulācijai (piem., īpašiem medicīniskiem nolūkiem paredzēta pārtika)? Sniedz detalizētu informāciju.

                        6.
                              Konsultācijas par pieejamību Savienībā

                        Ja pārtikas apritē iesaistītie uzņēmēji nav droši par to, ka ar viņu rīcībā esošo informāciju pietiek, lai pierādītu, ka Savienībā attiecīgais pārtikas produkts nozīmīgā apjomā cilvēku uzturā lietots pirms 1997. gada 15. maija, viņi, nolūkā iegūt pietiekami daudz informācijas, var konsultēties ar citiem pārtikas apritē iesaistītiem uzņēmējiem vai pārtikas apritē iesaistītu uzņēmēju federācijām.

                        6.1.
                              Vai notikušas konsultācijas ar citiem pārtikas apritē iesaistītiem uzņēmējiem vai pārtikas apritē iesaistītu uzņēmēju federācijām? Būtu jāsniedz detalizēta informācija.

                        6.2.
                              Vai pārtikas produkts patlaban ir pieejams Savienības tirgū? Būtu jāsniedz detalizēta informācija.

                        7.
                              Papildu informācija

                        7.1.
                              Vai ir informācija par to, ka attiecīgais produkts Savienībā izmantots kā zāles saskaņā ar Direktīvu 2001/83/EK
                           1
                        ?

                        7.2.
                              Vai ir vēl cita informācija, kas palīdzētu noteikt, vai ir tiesības uz jauna pārtikas produkta statusu? Jebkāda informācija, kas ir nozīmīga – pat tad, ja nav īpaši pieprasīts to iesniegt.

               2. iedaļa. Ekstrakti

                        8.
                              Ekstrakti

                        8.1.
                              Jebkāda 1. iedaļā nesniegta papildu informācija par ekstrakta avota materiālu. Sniedz detalizētu informāciju.

                        8.2.
                              Ekstrakta specifikācija. Sniedz detalizētu informāciju.

                        8.3.
                              Ja ticis ekstrahēts no pārtikas produkta avota, vai no pārtikas produkta jebkādi ekstrakta komponenti tiks uzņemti vairāk nekā tie paši komponenti tiks uzņemti no pārtikas produkta avota? Sniedz detalizētu informāciju.

               3. iedaļa. Pārtikas produkti, kuri iegūti ražošanas procesā, kas Savienībā pārtikas ražošanai netika izmantots pirms 1997. gada 15. maija

                        9.
                              Ražošanas process

                        9.1.
                              Detalizēts ražošanas procesa apraksts. Pievieno ražošanas procesu aprakstošu plūsmkarti.

                        9.2.
                              Vai pārtikas produkta sagatavošanas procesa rezultātā pārtikas produkta struktūra vai sastāvs ietekmē tā uzturvērtību, metabolismu vai nevēlamu vielu daudzumu?

                        Sniedz detalizētu informāciju.

                        9.3.
                              Vai pārtikas produkts ražots no avota, kuru uzturā parasti lieto pašu par sevi? Sniedz detalizētu informāciju.

                     (1)

                        Eiropas Parlamenta un Padomes 2001. gada 6. novembra Direktīva 2001/83/EK par Kopienas kodeksu, kas attiecas uz cilvēkiem paredzētām zālēm (OV L 311, 28.11.2001., 67. lpp.).


title: KOMISIJAS ĪSTENOŠANAS REGULA (ES) …/.. ar ko paredz noteikumus Eiropas Parlamenta un Padomes Direktīvas (ES) 2016/1148 piemērošanai attiecībā uz tādu elementu precizēšanu, kuri jāņem vērā digitālo pakalpojumu sniedzējiem, lai pārvaldītu riskus, kas tiek radīti tīklu un informācijas sistēmu drošībai, un tādu rādītāju precizēšanu, kuri jāņem vērā, lai noteiktu, vai incidentam ir būtiska ietekme

text:
               KOMISIJAS ĪSTENOŠANAS REGULA (ES) …/..

               (30.1.2018),

               ar ko paredz noteikumus Eiropas Parlamenta un Padomes Direktīvas (ES) 2016/1148 piemērošanai attiecībā uz tādu elementu precizēšanu, kuri jāņem vērā digitālo pakalpojumu sniedzējiem, lai pārvaldītu riskus, kas tiek radīti tīklu un informācijas sistēmu drošībai, un tādu rādītāju precizēšanu, kuri jāņem vērā, lai noteiktu, vai incidentam ir būtiska ietekme

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2016. gada 6. jūlija Direktīvu (ES) 2016/1148 par pasākumiem nolūkā panākt vienādi augsta līmeņa tīklu un informācijas sistēmu drošību visā Savienībā
                  1
                un jo īpaši tās 16. panta 8. punktu,

               tā kā:

               (1)Saskaņā ar Direktīvu (ES) 2016/1148 digitālo pakalpojumu sniedzēji saglabā rīcības brīvību veikt tehniskus un organizatoriskus pasākumus, kurus uzskata par atbilstīgiem un samērīgiem, lai pārvaldītu risku, kas tiek radīts to tīklu un informācijas sistēmu drošībai, ar nosacījumu, ka minētie pasākumi nodrošina pienācīgu drošības līmeni un tajos ņemti vērā minētajā direktīvā noteiktie elementi.

               (2)Nosakot atbilstīgus un samērīgus tehniskus un organizatoriskus pasākumus, digitālo pakalpojumu sniedzējam informācijas drošība būtu jāskata sistēmiski, izmantojot uz risku balstītu pieeju.

               (3)Lai nodrošinātu sistēmu un iekārtu drošību, digitālo pakalpojumu sniedzējiem būtu jāveic novērtēšanas un analīzes procedūras. Šīm darbībām būtu jāattiecas uz tīklu un informācijas sistēmu sistemātisku pārvaldību, fizisko un vides drošību, piegādes drošību un piekļuves kontroli.

               (4)Digitālo pakalpojumu sniedzēji būtu jāmudina, veicot riska analīzi tīklu un informācijas sistēmu sistemātiskā pārvaldībā, identificēt konkrētus riskus un skaitliski izmērīt to būtiskumu, piemēram, identificējot svarīgākajiem objektiem radītu apdraudējumu, nosakot, kā tas var ietekmēt darbības, kā arī to, kā labāk novērst minēto apdraudējumu, izmantojot pašreizējās spējas un vajadzīgos resursus.

               (5)Cilvēkresursu politika varētu attiekties uz prasmju pārvaldību, ieskaitot aspektus, kas saistīti ar tādu prasmju pilnveidi, kas attiecas uz drošību, un informētības uzlabošanu. Digitālo pakalpojumu sniedzēji būtu jāmudina, lemjot par atbilstīgu politiku attiecībā uz darbības drošību, ņemt vērā izmaiņu pārvaldības, ievainojamības pārvaldības, darbības un administratīvās prakses formalizēšanas un sistēmas kartēšanas aspektus.

               (6)Politika, kas attiecas uz drošības arhitektūru, jo īpaši varētu aptvert tīklu un sistēmu nodalīšanu, kā arī konkrētus drošības pasākumus svarīgākajām darbībām, piemēram, administrēšanas darbībām. Tīklu un sistēmu nodalīšana varētu ļaut digitālo pakalpojumu sniedzējam tādus elementus kā datu plūsmas nošķirt no skaitļošanas resursiem, kas pieder klientam, klientu grupai, digitālo pakalpojumu sniedzējam vai trešām personām.

               (7)Pasākumiem, kas veikti attiecībā uz fizisko un vides drošību, būtu jānodrošina organizācijas tīklu un informācijas sistēmu drošība no kaitējuma, ko rada tādi incidenti kā zādzība, ugunsgrēks, plūdi vai cita laikapstākļu iedarbība, telesakaru vai elektroapgādes pārtraukumi.

               (8)Piegādes – piemēram, elektroenerģijas, degvielas vai dzesēšanas piegādes – drošībai būtu jāaptver piegādes ķēdes drošība, kas jo īpaši ietver ārējo darbuzņēmēju un apakšuzņēmēju drošību un to pārvaldības drošību. Svarīgāko piegāžu izsekojamība attiecas uz digitālo pakalpojumu sniedzēja spēju noteikt un reģistrēt minēto piegāžu avotus.

               (9)Digitālo pakalpojumu lietotāja jēdzienam būtu jāaptver fiziskas un juridiskas personas, kas ir tiešsaistes tirdzniecības vietas vai mākoņdatošanas pakalpojuma klienti vai abonenti vai kas apmeklē tiešsaistes meklētājprogrammas vietni, lai veiktu meklēšanu pēc atslēgvārdiem.

               (10)Nosakot incidenta ietekmes būtiskumu, šajā regulā izklāstītie gadījumi būtu jāuzskata par būtisku incidentu neizsmeļošu sarakstu. No šīs regulas īstenošanas un Sadarbības grupas darba būtu jāizdara secinājumi par Direktīvas (ES) 2016/1148 11. panta 3. punkta attiecīgi i) un m) apakšpunktā minēto tādas paraugprakses informācijas vākšanu, kas attiecas uz riskiem un incidentiem, un tādas kārtības apspriešanu, kas paredzēta ziņošanai par paziņojumiem par incidentiem. Pamatojoties uz šiem secinājumiem, varētu izstrādāt visaptverošas pamatnostādnes par paziņošanas rādītāju kvantitatīvām robežvērtībām, kuras sasniedzot, digitālo pakalpojumu sniedzējiem būtu jāziņo saskaņā ar Direktīvas (ES) 2016/1148 16. panta 3. punktu. Komisija attiecīgā gadījumā var arī apsvērt šajā regulā noteikto robežvērtību pārskatīšanu.

               (11)Lai kompetentās iestādes varētu tikt informētas par potenciāliem jauniem riskiem, digitālo pakalpojumu sniedzēji būtu jāmudina brīvprātīgi ziņot par visiem incidentiem, kuru īpašības tiem iepriekš nav bijušas zināmas, piemēram, par jauniem mūķiem, uzbrukuma vektoriem vai apdraudējuma radītājiem, ievainojamību un apdraudējumiem.

               (12)Šī regula būtu jāpiemēro nākamajā dienā pēc Direktīvas (ES) 2016/1148 transponēšanas termiņa beigām.

               (13)Šajā regulā paredzētie pasākumi atbilst Direktīvas (ES) 2016/1148 22. pantā minētās Tīklu un informācijas sistēmu drošības komitejas atzinumam,

               IR PIEŅĒMUSI ŠO REGULU.

               1. pants

               Priekšmets

               Šī regula precizē elementus, kas digitālo pakalpojumu sniedzējiem jāņem vērā, nosakot un veicot pasākumus, lai nodrošinātu zināmu drošību tīklu un informācijas sistēmām, kuras tie izmanto saistībā ar Direktīvas (ES) 2016/1148 III pielikumā minēto pakalpojumu sniegšanu, un precizē rādītājus, kas jāņem vērā, lai noteiktu, vai incidentam ir būtiska ietekme uz minēto pakalpojumu sniegšanu.

               2. pants

               Drošības elementi

               1. Direktīvas (ES) 2016/1148 16. panta 1. punkta a) apakšpunktā minētā sistēmu un iekārtu drošība ir tīklu un informācijas sistēmu un to fiziskās vides drošība, un tā iekļauj šādus elementus:

               (a)tīklu un informācijas sistēmu sistemātiska pārvaldība – informācijas sistēmu kartēšana un tādu atbilstīgu politikas pasākumu kopuma izstrāde, kas attiecas uz informācijas drošības pārvaldību, ieskaitot riska analīzi, cilvēkresursus, darbību drošību, drošības arhitektūru, drošus datus un sistēmas dzīves cikla pārvaldību, kā arī attiecīgā gadījumā šifrēšanu un tās pārvaldību;

               (b)

                  fiziskā un vides drošība – tāda pasākumu kopuma pieejamība, kas ļauj aizsargāt digitālo pakalpojumu sniedzēju tīklu un informācijas sistēmu drošību no kaitējuma, izmantojot visus apdraudējumus aptverošu uz risku balstītu pieeju, kas ņem vērā, piemēram, sistēmas atteici, cilvēka kļūdu, ļaunprātīgu darbību vai dabas parādības;

               (c)piegādes drošība – tādas atbilstīgas politikas izveide un uzturēšana, kuras mērķis ir nodrošināt svarīgāko piegāžu, kas tiek izmantotas pakalpojumu sniegšanā, pieejamību un attiecīgā gadījumā izsekojamību;

               (d)piekļuves tīklu un informācijas sistēmām kontrole – tāda pasākumu kopuma pieejamība, kas nodrošina, lai fiziskā un loģiskā piekļuve tīklu un informācijas sistēmām, ieskaitot tīklu un informācijas sistēmu administratīvo drošību, būtu atļauta un ierobežota, pamatojoties uz darbības nodrošināšanas un drošības prasībām.

               2. Attiecībā uz Direktīvas (ES) 2016/1148 16. panta 1. punkta b) apakšpunktā minēto incidentu risināšanu digitālo pakalpojumu sniedzēja īstenotie pasākumi ietver:

               (a)atklāšanas procesus un procedūras, kas tiek uzturētas un testētas, lai nodrošinātu laicīgu un pienācīgu informētību par anomāliem notikumiem;

               (b)procesus un politiku, kas attiecas uz ziņošanu par incidentiem un trūkumu un ievainojamības konstatēšanu tā informācijas sistēmā;

               (c)reaģēšanu saskaņā ar noteiktajām procedūrām un veikto pasākumu rezultātu paziņošanu;

               (d)incidenta smaguma pakāpes novērtējumu, incidenta analīzes rezultātā iegūto zināšanu dokumentēšanu un tādas attiecīgas informācijas vākšanu, kas var kalpot par pierādījumu un sekmēt nepārtrauktu uzlabojumu procesu.

               3. Direktīvas (ES) 2016/1148 16. panta 1. punkta c) apakšpunktā minētā darbības nepārtrauktības pārvaldība ir organizācijas spēja uzturēt vai attiecīgā gadījumā pēc traucējumus radījuša incidenta atjaunot pakalpojumu sniegšanu pieņemamā iepriekš noteiktā līmenī, un tā ietver:

               (a)tādu ārkārtas rīcības plānu izstrādi un izmantošanu, kuru pamatā ir ietekmes uz darbību analīze, kuri paredzēti digitālo pakalpojumu sniedzēju sniegto pakalpojumu nepārtrauktības nodrošināšanai un kurus regulāri novērtē un testē, piemēram, mācību pasākumos;

               (b)negadījuma seku novēršanas spējas, ko regulāri novērtē un testē, piemēram, mācību pasākumos.

               4. Direktīvas (ES) 2016/1148 16. panta 1. punkta d) apakšpunktā minētās uzraudzība, revīzijas un pārbaudes ietver tādas politikas izstrādi un uzturēšanu, kura attiecas uz:

               (a)plānotu, secīgu novērojumu vai mērījumu veikšanu, lai novērtētu, vai tīklu un informācijas sistēmas darbojas tā, kā paredzēts;

               (b)inspicēšanu un verificēšanu, lai pārbaudītu atbilstību standartam vai vadlīniju kopumam, uzskaites pareizību un efektivitātes un rezultativitātes mērķu izpildi;

               (c)procesu, kas paredzēts, lai atklātu trūkumus tīklu un informācijas sistēmas drošības mehānismos, kas atbilstīgā veidā aizsargā datus un uztur funkcijas. Šādi procesi iekļauj tehniskos procesus un personālu, kas iesaistīts darba plūsmā.

               5. Direktīvas (ES) 2016/1148 16. panta 1. punkta e) apakšpunktā minētie starptautiskie standarti ir standarti, ko pieņem starptautiska standartizācijas iestāde, kas minēta Eiropas Parlamenta un Padomes Regulas (ES) Nr. 1025/2012
                  2
                2. panta 1. punkta a) apakšpunktā. Saskaņā ar Direktīvas (ES) 2016/1148 19. pantu var izmantot arī Eiropas vai starptautiski atzītus standartus un specifikācijas, tostarp esošus dalībvalstu standartus, kas attiecas uz tīklu un informācijas sistēmu drošību.

               6.  Digitālo pakalpojumu sniedzēji nodrošina atbilstošu dokumentāciju, kas ir pieejama, lai kompetentā iestāde varētu pārbaudīt atbilstību drošības elementiem, kas noteikti 1., 2., 3., 4. un 5. punktā.

               3. pants

               Rādītāji, kas jāņem vērā, lai noteiktu, vai incidentam ir būtiska ietekme

               1. Attiecībā uz incidenta skarto lietotāju – īpaši to, kuri attiecīgo pakalpojumu izmanto paši savu pakalpojumu sniegšanai, – skaitu, kas minēts Direktīvas (ES) 2016/1148 16. panta 4. punkta a) apakšpunktā, digitālo pakalpojumu sniedzējam jāspēj aplēst vai nu:

               (a)tādu incidenta skarto fizisko un juridisko personu skaitu, ar kurām ir noslēgts līgums par pakalpojuma sniegšanu, vai

               (b)to incidenta skarto lietotāju skaitu, kuri ir izmantojuši attiecīgo pakalpojumu, un šo skaitu nosaka, galvenokārt pamatojoties uz iepriekšējās informācijas plūsmas datiem.

               2. 16. panta 4. punkta b) apakšpunktā minētais incidenta ilgums ir laika periods no brīža, kad pakalpojuma pienācīga sniegšana pārtraukta pieejamības, autentiskuma, integritātes vai konfidencialitātes ziņā, līdz atkopes brīdim.

               3. Attiecībā uz Direktīvas (ES) 2016/1148 16. panta 4. punkta c) apakšpunktā minēto ģeogrāfisko izplatību attiecībā uz incidenta skarto vidi digitālo pakalpojumu sniedzējam jāspēj noteikt, vai incidents ietekmē tā pakalpojumu sniegšanu konkrētās dalībvalstīs.

               4. Direktīvas (ES) 2016/1148 16. panta 4. punkta d) apakšpunktā minēto traucētas pakalpojumu darbības apmēru mēra attiecībā uz vienu vai vairākiem no šiem incidenta skartajiem aspektiem: datu vai saistīto pakalpojumu pieejamība, autentiskums, integritāte vai konfidencialitāte.

               5. Attiecībā uz Direktīvas (ES) 2016/1148 16. panta 4. punkta e) apakšpunktā minēto tādas ietekmes apmēru, kas radīta uz ekonomiskajām un sabiedriskajām darbībām, digitālo pakalpojumu sniedzējam, pamatojoties uz tādām norādēm kā tā un klienta līgumisko attiecību raksturs vai attiecīgā gadījumā skarto lietotāju potenciālais skaits, jāspēj secināt, vai incidents ir radījis būtiskus materiālus vai nemateriālus zaudējumus lietotājiem, piemēram, saistībā ar veselību, drošību vai kaitējumu īpašumam.

               6. Piemērojot šā panta 1., 2., 3., 4. un 5. punktu, digitālo pakalpojumu sniedzējiem nav pienākuma vākt papildu informāciju, kas tiem nav pieejama.

               4. pants

               Incidenta būtiska ietekme

               1. Uzskatāms, ka incidentam ir būtiska ietekme, ja ir radusies vismaz viena no šādām situācijām:

               (a)digitālo pakalpojumu sniedzēja sniegtais pakalpojums nav bijis pieejams vairāk kā 5 000 000 lietotājstundu, un “lietotājstunda” šajā gadījumā ir sešdesmit minūšu laikā skarto lietotāju skaits Savienībā;

               (b)incidenta rezultātā ir zudusi glabāto, nosūtīto vai apstrādāto datu vai saistīto pakalpojumu, kurus sniedz vai kam var piekļūt ar digitālo pakalpojumu sniedzēja tīklu un informācijas sistēmas palīdzību, integritāte, autentiskums vai konfidencialitāte, un tas ir ietekmējis vairāk nekā 100 000 lietotājus Savienībā;

               (c)incidents ir radījis briesmas sabiedrībai, risku sabiedrības drošībai vai draudus dzīvībai;

               (d)incidents ir radījis materiālus zaudējumus vismaz vienam lietotājam Savienībā, ja minētajam lietotājam radītie zaudējumi pārsniedz EUR 1 000 000.

               2. Pamatojoties uz paraugpraksi, ko saskaņā ar Direktīvas (ES) 2016/1148 11. panta 3. punktu apzinājusi Sadarbības grupa, un apspriešanu saskaņā ar minētās direktīvas 11. panta 3. punkta m) apakšpunktu, Komisija var pārskatīt 1. punktā noteiktās robežvērtības.

               5. pants

               Stāšanās spēkā

               (1)Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               (2)To piemēro no 2018. gada 10. maija.

               Šī regula uzliek saistības kopumā un ir tieši piemērojama visās dalībvalstīs.

               Briselē, 30.1.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 194, 19.7.2016., 1. lpp.

                     (2)

                        Eiropas Parlamenta un Padomes 2012. gada 25. oktobra Regula (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (OV L 316, 14.11.2012., 12. lpp.).


title: Komisijas Īstenošanas regula (ES) 2018/1586 (2018. gada 22. oktobris), ar kuru no Padomes Regulas (EK) Nr. 1967/2006 atkāpjas attiecībā uz minimālo attālumu no krasta, minimālo jūras dziļumu un aizliegumu zvejot virs aizsargājamiem biotopiem, kas jāievēro, kad no krasta velkamus vadus izmanto zvejā Horvātijas teritoriālajos ūdeņos

text:
                  23.10.2018

                  LV

                  Eiropas Savienības Oficiālais Vēstnesis

                  L 264/16

         KOMISIJAS ĪSTENOŠANAS REGULA (ES) 2018/1586
         (2018. gada 22. oktobris),
         ar kuru no Padomes Regulas (EK) Nr. 1967/2006 atkāpjas attiecībā uz minimālo attālumu no krasta, minimālo jūras dziļumu un aizliegumu zvejot virs aizsargājamiem biotopiem, kas jāievēro, kad no krasta velkamus vadus izmanto zvejā Horvātijas teritoriālajos ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (1), un jo īpaši tās 4. panta 5. punktu un 13. panta 5. un 10. punktu,
         tā kā:

                     (1)

                     Regulas (EK) Nr. 1967/2006 4. panta 1. punkts aizliedz ar traļiem, dragām, riņķvadiem, laivas velkamiem vadiem, no krasta velkamiem vadiem vai tiem līdzīgiem zvejas rīkiem zvejot virs jūraszāļu audzēm, īpaši kur ir Posidonia oceanica vai citi jūras fanerogāmie augi.

                     (2)

                     Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 4. panta 1. punkta pirmās daļas, ja ir izpildīti vairāki nosacījumi, kas izklāstīti 4. panta 5. punktā.

                     (3)

                     Ar Regulas (EK) Nr. 1967/2006 13. panta 1. punktu velkamos zvejas rīkus ir aizliegts izmantot līdz 3 jūras jūdžu attālumā no krasta vai līdz 50 m izobātai, ja tāds dziļums sasniegts tuvāk pie krasta.

                     (4)

                     Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 13. panta 1. punkta, ja ir izpildīti vairāki nosacījumi, kas izklāstīti 13. panta 1. punkta otrajā daļā, 5. un 9. punktā.

                     (5)

                     2016. gada 26. janvārī Komisija saņēma Horvātijas lūgumu atkāpties no minētās regulas 13. panta 1. punkta pirmās daļas, ciktāl tā attiecas uz Horvātijas teritoriālajos ūdeņos notiekošu lielās seriolas (Seriola dumerili) zvejošanu ar tradicionālo šabakun tipa vadu (no krasta velkams vads ar lielu linuma acu izmēru), Melnās jūras aterīnas (Atherina boyeri) zvejošanu ar tradicionālo oližnica tipa no krasta velkamo vadu un smarīdas (Spicara smaris) zvejošanu ar tradicionālajiem girarica un migavica tipa no krasta velkamajiem vadiem.

                     (6)

                     Vienlaikus Horvātija lūdza atkāpi no Regulas (EK) Nr. 1967/2006 4. panta 1. punkta pirmās daļas, ciktāl tā attiecas uz smarīdas (Spicara smaris) zvejošanu ar tradicionālajiem girarica un migavica tipa no krasta velkamajiem vadiem.

                     (7)

                     Minētais lūgums attiecas uz zvejas darbībām, ko Horvātija jau ir atļāvusi, un uz kuģiem, kuri attiecīgajā zvejniecībā darbojas ilgāk nekā piecus gadus un strādā saskaņā ar pārvaldības plānu, ko Horvātija saskaņā ar Regulas (EK) Nr. 1967/2006 19. panta 2. punktu 2018. gada 30. martā ir ieviesusi ar ministrijas rīkojumu (2) (“Horvātijas pieņemtais pārvaldības plāns”).

                     (8)

                     Zivsaimniecības zinātnes, tehnikas un ekonomikas komiteja (ZZTEK) 2016. gada aprīlī un oktobrī novērtēja Horvātijas lūgumu piešķirt atkāpi un ar šo lūgumu saistīto pārvaldības plānu. ZZTEK atzīmēja vajadzību precizēt informāciju par zvejas rīkiem, ko izmantos, piezvejām, uzraudzību un zinātniskajiem datiem. Horvātija Komisijai iesniedza pietiekamus precizējumus un attiecīgi pārskatīja pārvaldības plānu, tajā ieviešot papildu pasākumus par kontroli, flotes pārvaldību, datu vākšanu un uzraudzību.

                     (9)

                     Horvātijas lūgtās atkāpes atbilst Regulas (EK) Nr. 1967/2006 4. panta 5. punkta un 13. panta 5. un 9. punkta nosacījumiem.

                     (10)

                     Konkrēti, pastāv specifiski ģeogrāfiski ierobežojumi, kas saistīti ar Horvātijas īpašo morfoloģisko struktūru, kurai raksturīga gara krasta līnija un daudzas salas, un mērķsugu telpisko izplatību, kas aprobežojas tikai ar konkrētām teritorijām un zonām piekrastes apgabalos dziļumā, kas mazāks par 50 m. Tāpēc zvejas vietas ir ierobežotas.

                     (11)

                     Ar smarīdu zvejošanu saistītais lūgums saskaņā ar Regulas (EK) Nr. 1967/2006 4. panta 5. punkta pirmo daļu attiecas uz zvejas darbībām, ko veic kuģi, kuru lielākais garums ir mazāks par vai vienāds ar 12 metriem un dzinēja jauda ir mazāka par vai vienāda ar 85 kW un kuri ar velkamiem grunts zvejas rīkiem tradicionāli zvejo Posidonia audzēs. Turklāt ar smarīdu zvejošanu saistītās zvejas darbības saskaņā ar Regulas (EK) Nr. 1967/2006 4. panta 5. punkta pirmās daļas ii) un iii) apakšpunkta prasībām skar aptuveni 5 % teritorijas, ko sedz Posidonia oceanica jūraszāļu audzes un uz ko attiecas pārvaldības plāns, un mazāk nekā 5 % jūraszāļu teritorijas Horvātijas teritoriālajos ūdeņos.

                     (12)

                     Šajā zvejniecībā nevar izmantot citus rīkus, jo tikai no krasta velkamajiem vadiem ir šāda veida zvejniecībai vajadzīgie tehniskie parametri.

                     (13)

                     Turklāt zvejniecībai nav būtiskas ietekmes uz jūras vidi, jo no krasta velkamie vadi ir ļoti selektīvi zvejas rīki, tie nesaskaras ar jūras gultni un tos nevar izmantot virs Posidonia oceanica audzēm.

                     (14)

                     Lūgums aptver 87 kuģus. Tāpēc Horvātijas lūgtās atkāpes ietekmēto kuģu skaits ir mazs, ja salīdzina ar plašo apgabalu, kurā darbojas šā tipa zvejas rīkus izmantojošā flote, kas veido 1 % no [kopējās zvejas] flotes un 2 % no tās bruto tilpības (GT).

                     (15)

                     Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punktu.

                     (16)

                     Horvātijas pieņemtajā pārvaldības plānā ir noteiktas visas attiecīgo zvejniecību definīcijas un saskaņā ar Regulas (EK) Nr. 1967/2006 13. panta 9. punktu garantēta zvejas piepūles turpmāka nepalielināšana, jo zvejas atļaujas tiks izdotas tikai konkrētajiem 87 kuģiem, kuriem Horvātija ir atļāvusi zvejot. Saskaņā ar Horvātijas pieņemto pārvaldības plānu un ministrijas rīkojumu tā saucamajā A zvejas zonā no krasta velkamajiem migavica, girarica un šabakun tipa vadiem zvejas vietas nav paredzētas, bet no krasta velkamo oližnica tipa vadu atļauts izmantot tikai ar kodu E4 un F2 apzīmētajās zvejas apakšzonās. Turklāt no krasta velkamos vadus aizliegts izmantot apgabalos, kas noteikti par nacionālajiem parkiem un īpašiem biotopiem.

                     (17)

                     Attiecīgās zvejas darbības atbilst Regulas (EK) Nr. 1967/2006 4. panta prasībām. Zvejas vadi tiek vilkti vertikālajā ūdens slānī, un tie neskar jūras gultni.

                     (18)

                     Regulas (EK) Nr. 1967/2006 8. panta 1. punkta h) apakšpunkta prasības nav piemērojamas, jo tās attiecas uz traleriem.

                     (19)

                     Attiecībā uz Regulas (EK) Nr. 1967/2006 9. panta 3. punktā noteikto minimālo linuma acs izmēru ievērošanu Melnās jūras aterīnas (Atherina boyeri) zvejošanā ar tradicionālo oližnica tipa no krasta velkamo vadu Komisija norāda, ka Horvātija saskaņā ar minētās regulas 9. panta 7. punktu savā pārvaldības plānā ir atļāvusi atkāpties no minētās regulas 9. panta 3. punkta, jo attiecīgās zvejniecības ir ļoti selektīvas, faktiski neiespaido jūras vidi un uz tām neattiecas 4. panta 5. punkts.

                     (20)

                     Komisija atzīmē, ka attiecībā uz lielās seriolas (Seriola dumerili) zvejošanu ar tradicionālo šabakun tipa vadu (no krasta velkams vads ar lielu linuma acu izmēru) un smarīdas (Spicara smaris) zvejošanu ar tradicionālajiem girarica un migavica tipa no krasta velkamajiem vadiem Horvātija savā pārvaldības plānā atkāpšanos no Regulas (EK) Nr. 1967/2006 9. panta 3. punkta nav paredzējusi.

                     (21)

                     Attiecīgās zvejas darbības notiek tiešā krasta tuvumā, un tāpēc tās neietekmē citu kuģu darbības.

                     (22)

                     Pārvaldības plāns nodrošina to, ka Regulas (EK) Nr. 1967/2006 III pielikumā minēto sugu nozvejas ir minimālas, jo mērķsugas ir lielā seriola (Seriola dumerili), Melnās jūras aterīna (Atherina boyeri) un smarīda (Spicara smaris), kas Regulas (EK) Nr. 1967/2006 III pielikumā nav minētas, un zvejas darbības ir ļoti selektīvas.

                     (23)

                     Zvejas darbības ir ļoti selektīvas, un tajās netiek zvejoti galvkāji.

                     (24)

                     Pārvaldības plāns ietver zvejas darbību uzraudzības pasākumus, kas paredzēti Regulas (EK) Nr. 1967/2006 4. panta 5. punkta piektajā daļā un 13. panta 9. punkta trešajā daļā, un tādējādi Padomes Regulas (EK) Nr. 1224/2009 (3) 14. panta nosacījumi ir izpildīti.

                     (25)

                     Tāpēc lūgtās atkāpes būtu jāpiešķir.

                     (26)

                     Horvātijai būtu regulāri un saskaņā ar Horvātijas pieņemtajā pārvaldības plānā paredzēto uzraudzības plānu jāsniedz Komisijai ziņojums.

                     (27)

                     Šīs atkāpes piemērošanas ilguma ierobežojums ļaus nodrošināt tūlītējus koriģējošus pārvaldības pasākumus, ja Komisijai sniegtajā ziņojumā atklāsies slikts izmantotā krājuma saglabāšanās stāvoklis, un vienlaikus radīs iespēju uzlabot zinātnisko pamatojumu, bet tas savukārt ļaus uzlabot pārvaldības plānu.

                     (28)

                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

               IR PIEŅĒMUSI ŠO REGULU.

            1. pants
            Atkāpe

               1.   Regulas (EK) Nr. 1967/2006 4. panta 1. punktu nepiemēro smarīdas (Spicara smaris) zvejai, kuru ar girarica un migavica tipa no krasta velkamajiem vadiem veic Horvātijas teritoriālajos ūdeņos.

               2.   Regulas (EK) Nr. 1967/2006 13. panta 1. punkta pirmo daļu Horvātijas teritoriālajos ūdeņos nepiemēro šādās zvejniecībās:

                           a)

                           lielās seriolas (Seriola dumerili) zvejniecības, kurās izmanto šabakun tipa vadu (no krasta velkams vads ar lielu linuma acu izmēru);

                           b)

                           Melnās jūras aterīnas (Atherina boyeri) zvejniecības, kurās izmanto oližnica tipa no krasta velkamo vadu;

                           c)

                           smarīdas (Spicara smaris) zvejniecības, kurās izmanto girarica un migavica tipa no krasta velkamos vadus.

               3.   No krasta velkamos vadus, kas minēti 1. un 2. punktā, izmanto kuģi:

                           a)

                           kuru reģistrācijas numurs ir minēts pārvaldības plānā, ko Horvātija pieņēmusi atbilstīgi Regulas (EK) Nr. 1967/2006 19. pantam;

                           b)

                           kuri šajā zvejniecībā darbojas ilgāk nekā piecus gadus un kuriem netiek palielināta zvejas piepūle;

                           c)

                           kuri ir zvejas atļaujas turētāji un darbojas saskaņā ar Horvātijas pieņemto pārvaldības plānu.

            2. pants
            Uzraudzības plāns un ziņojums
            Horvātija trīs gadu laikā pēc šīs regulas stāšanās spēkā iesniedz Komisijai ziņojumu, kas sagatavots saskaņā ar Horvātijas pieņemtā pārvaldības plāna izveidoto uzraudzības plānu.

            3. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2018. gada 26. oktobra līdz 2021. gada 26. oktobrim.

            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            Briselē, 2018. gada 22. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 36, 8.2.2007., 6. lpp.

            (2)  Pravilnik o obavljanju gospodarskog ribolova na moru obalnim mrežama potegačama, Narodne Novine, OJ 30/2018, kurā grozījumi izdarīti ar Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, OJ 49/2018.

            (3)  Padomes 2009. gada 20. novembra Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).


title: Padomes Īstenošanas regula (ES) 2018/1654 (2018. gada 6. novembris), ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku

text:
                  7.11.2018

                  LV

                  Eiropas Savienības Oficiālais Vēstnesis

                  L 276/3

         PADOMES ĪSTENOŠANAS REGULA (ES) 2018/1654
         (2018. gada 6. novembris),
         ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/1509 (2017. gada 30. augusts) par ierobežojošiem pasākumiem pret Korejas Tautas Demokrātisko Republiku un ar ko atceļ Regulu (EK) Nr. 329/2007 (1), un jo īpaši tās 47. panta 5. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     2017. gada 30. augustā Padome pieņēma Regulu (ES) 2017/1509.

                     (2)

                     2017. gada 3. oktobrī Apvienoto Nāciju Organizācijas Drošības padomes komiteja, kas izveidota, ievērojot Apvienoto Nāciju Organizācijas Drošības padomes Rezolūciju 1718 (2006) (“ANO DP komiteja”), uz četriem kuģiem attiecināja aizliegumu iebraukt ostā.

                     (3)

                     2017. gada 28. decembrī ANO DP komiteja vēl uz četriem kuģiem attiecināja aizliegumu iebraukt ostā.

                     (4)

                     2018. gada 30. martā ANO DP komiteja uz 15 kuģiem attiecināja līdzekļu iesaldēšanu un uz 25 kuģiem – aizliegumu iebraukt ostā. Minētie kuģi ir uzskaitīti Regulas (ES) 2017/1509 XIV pielikumā.

                     (5)

                     ANO DP komiteja kuģu sarakstā ir publicējusi jaunu, papildu informāciju par dažiem no minētajiem kuģiem.

                     (6)

                     Tāpēc būtu attiecīgi jāgroza Regulas (ES) 2017/1509 XIV pielikums,

               IR PIEŅĒMUSI ŠO REGULU.

            1. pants
            Regulas (ES) 2017/1509 XIV pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 6. novembrī

                  Padomes vārdā –

                  priekšsēdētājs

               H. LÖGER

            (1)  OV L 224, 31.8.2017., 1. lpp.

            PIELIKUMS

                        1.

                        Regulas (ES) 2017/1509 XIV pielikuma sadaļā “A. Kuģi, kas tiek konfiscēti” 1.–15. ierakstu aizstāj ar šādiem:

                                    “Kuģa vārds

                                    SJO numurs

                                    Norādīti kā saimnieciskie resursi, kas pieder

                                    ANO sarakstā iekļaušanas datums

                                    1.

                                       CHON MYONG 1

                                    KTDR naftas tankkuģis “CHON MYONG 1” 2017. gada decembra beigās iesaistījās pārkraušanā, ļoti iespējams, naftas pārkraušanā, ar citu kuģi.

                                    8712362

                                    30.3.2018.

                                    2.

                                       AN SAN 1

                                    KTDR tankkuģis “AN SAN 1” 2018. gada janvāra beigās iesaistījās pārkraušanas operācijās, ļoti iespējams, naftas pārkraušanā, ar citu kuģi.

                                    7303803

                                    30.3.2018.

                                    3.

                                       YU PHYONG 5

                                    KTDR jūras tirdzniecības kuģis “YU PHONG 5”2017. gada 29. novembrī importēja rafinētus naftas produktus uz Nampo, KTDR, izmantojot pārkraušanu ar citu kuģi, kas tika veikta 2017. gada 26. novembrī.

                                    8605026

                                    30.3.2018.

                                    4.

                                       SAM JONG 1

                                    KTDR jūras tirdzniecības kuģis “SAM JONG 1” 2018. gada janvāra beigās iesaistījās naftas pārkraušanas operācijās ar citu kuģi.

                                    8405311

                                    30.3.2018.

                                    5.

                                       SAM JONG 2

                                    KTDR jūras tirdzniecības kuģis “SAM JONG 2” 2018. gada janvāra beigās iesaistījās naftas pārkraušanas operācijās ar citu kuģi.

                                    7408873

                                    30.3.2018.

                                    6.

                                       SAM MA 2

                                    KTDR naftas tankkuģis “SAM MA 2” 2017. gada oktobrī, novembra sākumā un vidū importēja rafinētus naftas produktus, vairākkārt izmantojot pārkraušanas operācijas ar citu kuģi.

                                    8106496

                                    30.3.2018.

                                    7.

                                       YU JONG 2

                                    KTDR naftas tankkuģis “YU JONG 2” 2017. gada novembrī iesaistījās naftas pārkraušanas operācijās ar citu kuģi. Jūras kuģis “YU JONG 2”2018. gada 16. februārī iesaistījās arī pārkraušanas operācijās, ļoti iespējams, naftas pārkraušanā, ar jūras kuģi “MIN NING DE YOU 078”.

                                    8604917

                                    30.3.2018.

                                    8.

                                       PAEK MA

                                    KTDR jūras kuģis “PAEK MA” 2018. gada janvāra vidū iesaistījās naftas pārkraušanas operācijās ar citu kuģi.

                                    9066978

                                    30.3.2018.

                                    9.

                                    JI SONG 6
                                    KTDR tankkuģis “JI SONG 6” 2018. gada janvāra beigās iesaistījās naftas pārkraušanas operācijās ar citu kuģi.

                                    8898740

                                    30.3.2018.

                                    10.

                                       CHON MA SAN

                                    KTDR jūras kuģis “CHON MA SAN” 2017. gada novembra vidū iesaistījās naftas pārkraušanas operācijās ar citu kuģi.

                                    8660313

                                    30.3.2018.

                                    11.

                                       NAM SAN 8

                                    Uzskata, ka KTDR jēlnaftas tankkuģis “NAM SAN 8” ir bijis iesaistīts naftas pārkraušanas operācijās ar citu kuģi.

                                    8122347

                                    30.3.2018.

                                    12.

                                       YU SON

                                    Uzskata, ka KTDR tankkuģis “YU SON” ir bijis iesaistīts naftas pārkraušanas operācijās ar citu kuģi.

                                    8691702

                                    30.3.2018.

                                    13.

                                       WOORY STAR

                                    Uzskata, ka KTDR kravas kuģis “WOORY STAR” ir bijis iesaistīts aizliegtu KTDR preču nelikumīgā pārvadāšanā.

                                    8408595

                                    30.3.2018.

                                    14.

                                       JI SONG 8

                                    KTDR kravas kuģis “JI SONG 8” ir “Phyongchon Shipping & Marine” īpašums, un uzskata, ka tas ir bijis iesaistīts aizliegtu KTDR preču nelikumīgā pārvadāšanā.

                                    8503228

                                       Phyongchon Shipping & Marine

                                    30.3.2018.

                                    15.

                                       HAP JANG GANG 6

                                    Papildu informācija: KTDR kravas kuģis “HAP JANG GANG 6” ir “Hapjanggang Shipping Corp” īpašums, un uzskata, ka tas ir bijis iesaistīts aizliegtu KTDR preču nelikumīgā pārvadāšanā.

                                    9066540

                                       Hapjanggang Shipping Corp

                                    30.3.2018.”

                        2.

                        Regulas (ES) 2017/1509 XIV pielikumā sadaļā “B. Kuģi, kam aizliegts iebraukt ostās” 1.–33. ierakstu aizstāj ar šādiem:

                                    “Kuģa vārds

                                    SJO numurs

                                    ANO sarakstā iekļaušanas datums

                                    1.

                                       PETREL 8

                                    Papildu informācija: nav

                                    9562233
                                    (MMSI: 620233000)

                                    3.10.2017.

                                    2.

                                       HAO FAN 6

                                    Papildu informācija: nav

                                    8628597
                                    (MMSI: 341985000)

                                    3.10.2017.

                                    3.

                                       TONG SAN 2

                                    Papildu informācija: nav

                                    8937675
                                    (MMSI: 445539000)

                                    3.10.2017.

                                    4.

                                       JIE SHUN

                                    Papildu informācija: nav

                                    8518780
                                    (MMSI: 514569000)

                                    3.10.2017.

                                    5.

                                       BILLIONS NO. 18
                                    Papildu informācija: nav

                                    9191773

                                    28.12.2017.

                                    6.

                                       UL JI BONG 6

                                    Papildu informācija: nav

                                    9114555

                                    28.12.2017.

                                    7.

                                       RUNG RA 2

                                    Papildu informācija: nav

                                    9020534

                                    28.12.2017.

                                    8.

                                       RYE SONG GANG 1

                                    Papildu informācija: nav

                                    7389704

                                    28.12.2017.

                                    9.

                                       CHON MYONG 1

                                    Papildu informācija: KTDR naftas tankkuģis “CHON MYONG 1” 2017. gada decembra beigās iesaistījās pārkraušanā, ļoti iespējams, naftas pārkraušanā, ar citu kuģi.

                                    8712362

                                    30.3.2018.

                                    10.

                                       AN SAN 1

                                    Papildu informācija: KTDR tankkuģis “AN SAN 1” 2018. gada janvāra beigās iesaistījās pārkraušanas operācijās, ļoti iespējams, naftas pārkraušanā, ar citu kuģi.

                                    7303803

                                    30.3.2018.

                                    11.

                                       YU PHYONG 5

                                    Papildu informācija: KTDR jūras tirdzniecības kuģis “YU PHONG 5”2017. gada 29. novembrī importēja rafinētus naftas produktus uz Nampo, KTDR, izmantojot pārkraušanu ar citu kuģi, kas tika veikta 2017. gada 26. novembrī.

                                    8605026

                                    30.3.2018.

                                    12.

                                       SAM JONG 1

                                    Papildu informācija: KTDR jūras tirdzniecības kuģis “SAM JONG 1” 2018. gada janvāra beigās iesaistījās naftas pārkraušanas operācijās ar citu kuģi.

                                    8405311

                                    30.3.2018.

                                    13.

                                       SAM JONG 2

                                    Papildu informācija: KTDR jūras tirdzniecības kuģis “SAM JONG 2” 2018. gada janvāra beigās iesaistījās naftas pārkraušanas operācijās ar citu kuģi.

                                    7408873

                                    30.3.2018.

                                    14.

                                       SAM MA 2

                                    Papildu informācija: KTDR naftas tankkuģis “SAM MA 2” 2017. gada oktobrī, novembra sākumā un vidū importēja rafinētus naftas produktus, vairākkārt izmantojot pārkraušanas operācijas ar citu kuģi.

                                    8106496

                                    30.3.2018.

                                    15.

                                       YU JONG 2

                                    Papildu informācija: KTDR naftas tankkuģis “YU JONG 2” 2017. gada novembrī iesaistījās naftas pārkraušanas operācijās ar citu kuģi. Jūras kuģis “YU JONG 2”2018. gada 16. februārī iesaistījās arī pārkraušanas operācijā, ļoti iespējams, naftas pārkraušanā, ar jūras kuģi “MIN NING DE YOU 078”.

                                    8604917

                                    30.3.2018.

                                    16.

                                       PAEK MA

                                    Papildu informācija: KTDR jūras kuģis “PAEK MA” 2018. gada janvāra vidū iesaistījās naftas pārkraušanas operācijās ar citu kuģi.

                                    9066978

                                    30.3.2018.

                                    17.

                                       JI SONG 6

                                    Papildu informācija: KTDR tankkuģis “JI SONG 6” 2018. gada janvāra beigās iesaistījās naftas pārkraušanas operācijās ar citu kuģi.

                                    8898740

                                    30.3.2018.

                                    18.

                                       CHON MA SAN

                                    Papildu informācija: KTDR jūras kuģis “CHON MA SAN” 2017. gada novembra vidū iesaistījās naftas pārkraušanas operācijās ar citu kuģi.

                                    8660313

                                    30.3.2018.

                                    19.

                                       NAM SAN 8

                                    Papildu informācija: Uzskata, ka KTDR jēlnaftas tankkuģis “NAM SAN 8” ir bijis iesaistīts naftas pārkraušanas operācijās ar citu kuģi.

                                    8122347

                                    30.3.2018.

                                    20.

                                       YU SON

                                    Papildu informācija: Uzskata, ka KTDR tankkuģis “YU SON” ir bijis iesaistīts naftas pārkraušanas operācijās ar citu kuģi.

                                    8691702

                                    30.3.2018.

                                    21.

                                       WOORY STAR

                                    Papildu informācija: Uzskata, ka KTDR kravas kuģis “WOORY STAR” ir bijis iesaistīts aizliegtu KTDR preču nelikumīgā pārvadāšanā.

                                    8408595

                                    30.3.2018.

                                    22.

                                       ASIA BRIDGE 1

                                    Papildu informācija: Jūras kuģis “ASIA BRIDGE 1”2017. gada 22. oktobrī iekrāva KTDR akmeņogles Nampo, KTDR un aizveda tās uz Cam Pha Vjetnamā.

                                    8916580

                                    30.3.2018.

                                    23.

                                       XIN GUANG HAI

                                    Papildu informācija: Jūras tirdzniecības kuģis “XIN GUANG HAI”2017. gada 27. oktobrī iekrāva KTDR akmeņogles Taean, KTDR un 2017. gada 18. decembrī aizveda tās uz Port Klang Malaizijā.

                                    9004700

                                    30.3.2018.

                                    24.

                                       HUA FU

                                    Papildu informācija: Jūras kuģis “HUA FU”2017. gada 24. septembrī iekrāva KTDR akmeņogles Najin, KTDR.

                                    9020003

                                    30.3.2018.

                                    25.

                                       YUK TUNG

                                    Papildu informācija: Jūras kuģis “YUK TUNG” 2018. gada janvārī iesaistījās pārkraušanā, ļoti iespējams, naftas pārkraušanā, ar jūras kuģi “RYE SONG GANG”.

                                    9030591

                                    30.3.2018.

                                    26.

                                       KOTI

                                    Papildu informācija: Jūras kuģis “KOTI”2017. gada 9. decembrī iesaistījās pārkraušanā, ļoti iespējams, naftas pārkraušanā, ar jūras kuģi “KUM UN SAN 3”.

                                    9417115

                                    30.3.2018.

                                    27.

                                       DONG FENG 6

                                    Papildu informācija: Jūras kuģis “DONG FENG 6”2017. gada 11. jūlijā iekrāva KTDR akmeņogles Hamhung, KTDR eksportam, pārkāpjot ANO sankcijas.

                                    9008201

                                    30.3.2018.

                                    28.

                                       HAO FAN 2

                                    Papildu informācija: Jūras kuģis “HAO FAN 2”2017. gada 3. jūnijā iekrāva KTDR akmeņogles Nampo, KTDR eksportam, pārkāpjot ANO sankcijas.

                                    8747604

                                    30.3.2018.

                                    29.

                                       HAO FAN 6

                                    Papildu informācija: Jūras kuģis “HAO FAN 6”2017. gada 27. augustā iekrāva akmeņogles Nampo, KTDR.

                                    8628597

                                    30.3.2018.

                                    30.

                                       JIN HYE

                                    Papildu informācija: Jūras kuģis “JIN HYE”2017. gada 16. decembrī iesaistījās pārkraušanā ar jūras kuģi “CHON MA SAN”.

                                    8518572

                                    30.3.2018.

                                    31.

                                       FAN KE

                                    Papildu informācija: Jūras kuģis “FAN KE” 2017. gada septembrī/oktobrī iekrāva KTDR akmeņogles Nampo, KTDR.

                                    8914934

                                    30.3.2018.

                                    32.

                                       WAN HENG 11

                                    Papildu informācija: Jūras kuģis “WAN HENG 11”2018. gada 13. februārī iesaistījās pārkraušanā, ļoti iespējams, naftas pārkraušanā, ar jūras kuģi “RYE SONG GANG 1”.
                                    “Wan Heng 11”, kas kādreiz bija Belizas karoga kuģis, pašlaik darbojas kā KTDR karoga kuģis ar nosaukumu “KUMJINGANG 3” vai “Kum Jin Gang 3”.

                                    8791667

                                    30.3.2018.

                                    33.

                                       MIN NING DE YOU 078

                                    Papildu informācija: Jūras kuģis “MIN NING DE YOU”2018. gada 16. februārī iesaistījās pārkraušanā, ļoti iespējams, naftas pārkraušanā, ar jūras kuģi “YU JONG 2”.

                                    Neeksistē

                                    30.3.2018.”


title: Komisijas Īstenošanas regula (ES) 2018/1848 (2018. gada 26. novembris) par apropriāciju, kas pārnestas no 2018. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu

text:
                  27.11.2018

                  LV

                  Eiropas Savienības Oficiālais Vēstnesis

                  L 300/4

         KOMISIJAS ĪSTENOŠANAS REGULA (ES) 2018/1848
         (2018. gada 26. novembris)
         par apropriāciju, kas pārnestas no 2018. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 6. punktu,
         apspriedusies ar Lauksaimniecības fondu komiteju,
         tā kā:

                     (1)

                     Saskaņā ar Eiropas Parlamenta un Padomes Regulas (ES, Euratom) 2018/1046 (2) 12. panta 2. punkta pirmās daļas d) apakšpunktu apropriācijas, par kurām nav notikusi saistību uzņemšanās un kuras attiecas uz Regulas (ES) Nr. 1306/2013 4. panta 1. punktā minētajām darbībām, ko finansē Eiropas Lauksaimniecības garantiju fonds (ELGF), var pārnest uz nākamo finanšu gadu. Šāda pārnešana nedrīkst pārsniegt 2 % no sākotnējām Eiropas Parlamenta un Padomes nobalsotajām apropriācijām un Eiropas Parlamenta un Padomes Regulas (ES) Nr. 1307/2013 (3) 8. pantā minēto tiešo maksājumu korekcijas summu, kas piemērota iepriekšējā finanšu gadā.

                     (2)

                     Saskaņā ar Regulas (ES) Nr. 1306/2013 26. panta 5. punktu, atkāpjoties no Regulas (ES, Euratom) 2018/1046 12. panta 2. punkta trešās daļas, dalībvalstīm šādi pārnestās apropriācijas, kas minētas Regulas (ES, Euratom) 2018/1046 12. panta 2. punkta pirmās daļas d) apakšpunktā, ir jāatlīdzina galīgajiem saņēmējiem, uz kuriem finanšu gadā, uz ko apropriācijas tiek pārnestas, attiecas korekcijas likme. Minētā atlīdzināšana attiecas tikai uz galīgajiem saņēmējiem tajās dalībvalstīs, kurās iepriekšējā finanšu gadā tika piemērota finanšu disciplīna (4).

                     (3)

                     Nosakot atlīdzināmo pārnesto apropriāciju summu, saskaņā ar Regulas (ES) Nr. 1306/2013 26. panta 7. punktu ir jāņem vērā minētās regulas 25. pantā noteiktās summas, kuras paredzētas rezervei krīzes situācijām lauksaimniecības nozarē un kuras līdz finanšu gada beigām krīzes pasākumiem nav izmantotas.

                     (4)

                     Saskaņā ar Komisijas Īstenošanas regulas (ES) 2017/1236 (5) 1. panta 1. punktu, lai izveidotu rezervi krīzes situācijām, tiešajiem maksājumiem attiecībā uz 2017. kalendāro gadu piemēro finanšu disciplīnu. 2018. finanšu gadā rezerve krīzes situācijām nav pieprasīta.

                     (5)

                     Lai nodrošinātu to, ka neizmantoto apropriāciju summas, kas finanšu disciplīnas piemērošanas rezultātā tiek atlīdzinātas galīgajiem saņēmējiem, ir samērīgas ar finanšu disciplīnas korekcijas summu, būtu lietderīgi Komisijai noteikt summas, kas dalībvalstīm pieejamas atlīdzināšanai. Tomēr Rumānijas gadījumā nepieciešams precizēt summu saistībā ar 2 000 EUR lielo sliekšņvērtību, kas piemērojama finanšu disciplīnā saskaņā ar Regulas (ES) Nr. 1307/2013 8. panta 1. punktu. Tāpēc pareizas finanšu pārvaldības interesēs patlaban nebūtu jānosaka atlīdzināšanai pieejamā summa Rumānijai.

                     (6)

                     Lai izvairītos no tā, ka dalībvalstis minēto atlīdzinājumu saņemšanai ir spiestas veikt papildu maksājumu, šī regula jāpiemēro no 2018. gada 1. decembra. Tādējādi ar šo regulu noteiktās summas ir galīgas un, neskarot samazinājumus, ko veic saskaņā ar Regulas (ES) Nr. 1306/2013 41. pantu, tās piemēro visām citām korekcijām, kas ņemtas vērā atbilstīgi Regulas (ES) Nr. 1306/2013 18. panta 3. punktam pieņemtajā lēmumā par mēneša maksājumiem attiecībā uz dalībvalstu maksājumu aģentūru veiktajiem izdevumiem par 2018. gada oktobri, un visiem atskaitījumiem un papildu maksājumiem, kas jāveic saskaņā ar minētās regulas 18. panta 4. punktu, vai visiem lēmumiem, ko pieņems saistībā ar grāmatojumu noskaidrošanas procedūru.

                     (7)

                     Saskaņā ar Regulas (ES, Euratom) 2018/1046 12. panta 2. punkta ievadfrāzi apropriācijas, par kurām nav notikusi saistību uzņemšanās, drīkst pārnest vienīgi uz nākamo finanšu gadu. Tāpēc ir lietderīgi, ka dalībvalstu izdevumu atbilstības datumus saistībā ar atlīdzināšanu, ko veic saskaņā ar Regulas (ES) Nr. 1306/2013 26. panta 5. punktu, Komisija nosaka, ņemot vērā lauksaimniecības finanšu gadu, kas definēts minētās regulas 39. pantā.

                     (8)

                     Lai ņemtu vērā īso laiku, kas paziņojumu par dalībvalstu īstenoto 2018. gada ELGF apropriāciju izpildi dalītās pārvaldības ietvaros laikposmā no 2017. gada 16. oktobra līdz 2018. gada 15. oktobrim šķir no 2018. gada 1. decembra, kad jāsāk piemērot šo regulu, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

               IR PIEŅĒMUSI ŠO REGULU.

            1. pants
            Apropriāciju summas, kas no 2018. finanšu gada tiks pārnestas saskaņā ar Regulas (ES, Euratom) 2018/1046 12. panta 2. punkta pirmās daļas d) apakšpunktu un trešo daļu un kas saskaņā ar Regulas (ES) Nr. 1306/2013 26. panta 5. punktu dalībvalstīm ir darītas pieejamas izdevumu atlīdzināšanai galīgajiem saņēmējiem, uz kuriem 2019. finanšu gadā attiecas korekcijas likme, ir noteiktas šīs regulas pielikumā.
            Uz summām, kas tiks pārnestas, attiecas lēmums par pārnešanu, kuru Komisija pieņem saskaņā ar Regulas (ES, Euratom) 2018/1046 12. panta 3. punktu.

            2. pants
            Par dalībvalstu izdevumiem saistībā ar pārnesto apropriāciju atlīdzināšanu Savienības finansējumu var saņemt tikai tad, ja attiecīgās summas saņēmējiem ir izmaksātas pirms 2019. gada 16. oktobra.

            3. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2018. gada 1. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 26. novembrī

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 549. lpp.

            (2)  Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

            (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

            (4)  Saskaņā ar Regulas (ES) Nr. 1307/2013 8. panta 2. punktu finanšu disciplīnu 2018. finanšu gadā nepiemēro Horvātijai.

            (5)  Komisijas 2017. gada 7. jūlija Īstenošanas regula (ES) 2017/1236, ar ko attiecībā uz 2017. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013 (OV L 177, 8.7.2017., 34. lpp.).

            PIELIKUMS

               Pārnesto apropriāciju atlīdzināšanai pieejamās summas

                        (EUR)

                        Beļģija

                        6 161 684

                        Bulgārija

                        9 587 009

                        Čehija

                        10 987 702

                        Dānija

                        10 546 883

                        Vācija

                        59 193 541

                        Igaunija

                        1 447 227

                        Īrija

                        13 388 758

                        Grieķija

                        17 000 938

                        Spānija

                        56 644 658

                        Francija

                        89 984 293

                        Itālija

                        37 174 980

                        Kipra

                        361 986

                        Latvija

                        2 320 276

                        Lietuva

                        4 395 876

                        Luksemburga

                        414 189

                        Ungārija

                        15 304 215

                        Malta

                        35 723

                        Nīderlande

                        8 806 769

                        Austrija

                        7 072 660

                        Polija

                        25 830 473

                        Portugāle

                        6 760 101

                        Slovēnija

                        930 229

                        Slovākija

                        5 782 443

                        Somija

                        5 996 258

                        Zviedrija

                        8 136 646

                        Apvienotā Karaliste

                        39 617 734


title: Komisijas Īstenošanas regula (ES) 2018/154 (2018. gada 30. janvāris), ar ko sāk konkursa procedūru vājpiena pulvera iepirkšanai valsts intervences laikposmā no 2018. gada 1. marta līdz 30. septembrim

text:
               1.2.2018

               LV

               Eiropas Savienības Oficiālais Vēstnesis

               L 29/6

         KOMISIJAS ĪSTENOŠANAS REGULA (ES) 2018/154
   (2018. gada 30. janvāris),
   ar ko sāk konkursa procedūru vājpiena pulvera iepirkšanai valsts intervences laikposmā no 2018. gada 1. marta līdz 30. septembrim
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Padomes 2013. gada 16. decembra Regulu (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (2) un jo īpaši tās 3. panta 6. punktu,
   ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (3), un jo īpaši tās 12. panta 1. punktu,
   tā kā:

               (1)

               Saskaņā ar Regulas (ES) Nr. 1308/2013 12. pantu valsts intervence vājpiena pulverim ir pieejama no 1. marta līdz 30. septembrim.

               (2)

               Regula (ES) Nr. 1370/2013 nosaka, ka 2018. gadā kvantitatīvais ierobežojums vājpiena pulvera iepirkšanai par fiksētu cenu ir nulle tonnu.

               (3)

               Tāpēc saskaņā ar Regulas (ES) Nr. 1370/2013 3. panta 2. punktu no valsts intervences laikposma sākuma 2018. gadā jāsāk konkursa procedūra vājpiena pulvera iepirkšanai.

               (4)

               Īstenošanas regulas (ES) 2016/1240 II sadaļas II nodaļas 3. iedaļā ir paredzēti noteikumi par iepirkšanu konkursa procedūrā.

               (5)

               Saskaņā ar Īstenošanas regulas (ES) 2016/1240 9. panta 1. punkta b) apakšpunktu būtu jānosaka termiņš, kādā dalībvalstis Komisijai paziņo par visiem pieņemamajiem konkursa piedāvājumiem.

               (6)

               Efektīvas pārvaldības labad dalībvalstīm, nosūtot paziņojumus Komisijai, būtu jāizmanto Komisijas Deleģētajā regulā (ES) 2017/1183 (4) un Komisijas Īstenošanas regulā (ES) 2017/1185 (5) paredzētās informācijas sistēmas,

         IR PIEŅĒMUSI ŠO REGULU.
   1. pants
   Konkursa procedūras sākšana
   Tiek sākta konkursa procedūra, kas no 2018. gada 1. marta līdz 30. septembrim pieejama, lai intervencē iepirktu vājpiena pulveri ar nosacījumiem, kas paredzēti Īstenošanas regulas (ES) 2016/1240 II sadaļas II nodaļas 3. iedaļā un šajā regulā.
   2. pants
   Konkursa piedāvājumu iesniegšana
   1.   Piedāvājumu iesniegšanas termiņi beidzas mēneša trešajā otrdienā pulksten 11.00 (pēc Briseles laika). Taču augustā piedāvājumu iesniegšanas pēdējā diena ir mēneša ceturtā otrdiena pulksten 11.00 (pēc Briseles laika).
   Ja otrdiena ir valsts svētku diena, termiņš ir iepriekšējā darbdiena pulksten 11.00 (pēc Briseles laika).
   2.   Piedāvājumus iesniedz dalībvalstu apstiprinātajām maksājumu aģentūrām (6).
   3. pants
   Paziņojums Komisijai
   Saskaņā ar Deleģēto regulu (ES) 2017/1183 un Īstenošanas regulu (ES) 2017/1185 paziņojumu, kas paredzēts Īstenošanas regulas (ES) 2016/1240 9. panta 1. punkta b) apakšpunktā, izdara piedāvājumu iesniegšanas pēdējā dienā, kas minēta šīs regulas 2. pantā, līdz pulksten 16.00 (pēc Briseles laika).
   4. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 30. janvārī

            Komisijas

            un tās priekšsēdētāja vārdā –

            Lauksaimniecības un lauku attīstības ģenerāldirektorāta

            ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 346, 20.12.2013., 12. lpp.

      (3)  OV L 206, 30.7.2016., 71. lpp.

      (4)  Komisijas 2017. gada 20. aprīļa Deleģētā regula (ES) 2017/1183, ar ko Eiropas Parlamenta un Padomes Regulas (ES) Nr. 1307/2013 un (ES) Nr. 1308/2013 papildina attiecībā uz informācijas un dokumentu paziņošanu Komisijai (OV L 171, 4.7.2017., 100. lpp.).

      (5)  Komisijas 2017. gada 20. aprīļa Īstenošanas regula (ES) 2017/1185, ar ko paredz noteikumus par to, kā Eiropas Parlamenta un Padomes Regulas (ES) Nr. 1307/2013 un (ES) Nr. 1308/2013 piemēro attiecībā uz informācijas un dokumentu paziņošanu Komisijai, un ar ko groza un atceļ vairākas Komisijas regulas (OV L 171, 4.7.2017., 113. lpp.).

      (6)  Maksājumu aģentūru adreses ir pieejamas Eiropas Komisijas vietnē http://ec.europa.eu/agriculture/milk/policy-instruments/index_lv.htm.